સંખેડા ગ્રામ પંચાયતમાં આવેલી ૧૪મા નાણાં પંચની ગ્રાન્ટના મુદ્દે ચર્ચા કરવા માટે આજે ગ્રામસભા બોલાવવામાં આવી હતી. લગભગ દોઢ કરોડની ગ્રાન્ટ આંતરીક વિવાદના કારણે પડી રહી હોવાથી મહિલા સરપંચ શિવાંગીની પટેલે સ્પષ્ટતા કરવા માટેનો આજની બેઠકમાં પ્રયાસ કર્યો હતો. જેમાં તેમણે તેમના અગાઉના તત્કાલીન સરપંચ દ્વારા કાનૂની ગૂંચ ઉભી કરીને નવા સરપંચની સહિ બેન્ક એકાઉન્ટમાં જ શરૂ કરવામાં આવી નહી હોવાની સ્પષ્ટતા કરી હતી. મામલો હાઇકોર્ટ સુધી પહોચેલો હોવાના કારણે તેઓની બહુમતી હોવા છતાં વિકાસના કોઇ જ કામોના ઠરાવ પણ થઇ શકતા નહી હોવાનું જણાવ્યુ હતુ. આ તબક્કે ગ્રામસભામાં બહુમતી ગ્રામજનોએ સરપંચની તરફેણ કરીને અવરોધ ઉભુ કરી રહેલા જૂથ પર પ્રશ્નોની ઝડી વરસાવી દીધી હતી. આ તબક્કે હાજર રહેલા જિલ્લા પંચાયતના સભ્ય તથા ભાજપી આગેવાન નિતિન કંચનલાલા શાહે ગામના એક યુવાન તથા સરપંચના સમર્થકને લાફો ઝીંકી દીધો હતો.